recursal/SuperWikiNEXT-32B huggingface dataset:
**אלכסנדר סידורנקו** (באוקראינית: **Сидоренко Олександр Олександрович**;‏ 27 במאי 1960 – 20 בפברואר 2022) היה שחיין מאוקראינה שהתחרה עבור ברית המועצות. היה אלוף אולימפי (מוסקבה 1980) במשחה ל-400 מטר מעורב אישי, אלוף עולם (גואיאקיל 1982), אלוף אירופה (ספליט 1981) ושיאן עולם במשחה ל-200 מטר מעורב אישי.

ביוגרפיה
--------

סידורנקו נולד במריאופול.

באליפות אירופה שנערכה בינקפינג שבשוודיה בשנת 1977 זכה סידורנקו במדליית ארד במשחה ל-200 מטר מעורב אישי בתוצאה של 2:08.80 דקות.

### שיאן עולם

באליפות ברית המועצות בשחייה שנערכה במוסקבה ב-9 ביולי 1978 קבע סידורנקו במשחה ל-200 מטר מעורב אישי שיא עולם חדש של 2:05.24 דקות, שיפור לשיא העולם בן השנה של גרהם סמית' מקנדה (2:05.31 דקות). שיא זה החזיק מעמד כחודש ונשבר על ידי סטיב לנדקוויסט מארצות הברית (2:04.39 דקות). באליפות העולם בשחייה שנערכה בברלין, באותה העת מערב גרמניה בסוף אוגוסט אותה שנה הוא זכה במדליית ארד במשחה ל-200 מטר מעורב אישי, בתוצאה של 2:05.29 דקות, אחרי גרהם סמית' שקבע שיא עולם חדש של 2:03.65 דקות וג'סי ואסאלו מארצות הברית (2:04.99 דקות).

### אלוף אולימפי

באולימפיאדת מוסקבה (1980) זכה סידורנקו במדליית זהב במשחה ל-400 מטר מעורב אישי בשיא אולימפי חדש של 4:22.89 דקות לפני בן ארצו סרגיי פסנקו סניור (4:23.43 דקות) וזולטאן וראסטו מהונגריה (4:24.24 דקות).

### אלוף אירופה

באליפות אירופה שנערכה בספליט באותה העת יוגוסלביה בשנת 1981 זכה סידורנקו במדליית זהב במשחה ל-200 מטר מעורב אישי בתוצאה של 2:03.41 דקות.

### אלוף עולם

באליפות העולם בשחייה שנערכה בגואיאקיל, שבאקוודור בשנת 1982 זכה סידורנקו במדליית זהב במשחה ל-200 מטר מעורב אישי בשיא אליפות חדש של 2:03.30 דקות, לפני ביל בארט מארצות הברית (2:03.49 דקות) וג'יובאני פרנסצ'קי מאיטליה (2:04.65 דקות).

חייו האישיים
------------

בשנת 1982 נישא סידורנקו לילנה קרוגלובה, בעלת מדליית ארד אולימפית בשחייה (מוסקבה 1980).

לאחר שפרש מספורט תחרותי החל סידורנקו לאמן שחייה וכדורמים בעיר הולדתו.

נפטר ב-20 בפברואר 2022.

שיאים אישיים
------------

* 100 מטר גב: 57.56 שניות (1979)
* 200 מטר מעורב אישי: 2:02.85 דקות (1982)
* 400 מטר מעורב אישי: 4:21.97 דקות (1980)

תארים והישגים
-------------

* סידורנקו זכה במהלך הקריירה שלו ב-11 תוארי אליפות ברית המועצות אישיים בשחייה.

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

ויקישיתוף מדיה וקבצים בנושא **אלכסנדר סידורנקו** בוויקישיתוף

* אלכסנדר סידורנקו, באתר olympedia.org
* אלכסנדר סידורנקו, באתר Swimrankings

|  אלופים אולימפיים - משחה ל-400 מטר מעורב אישי (גברים) |
| --- |
| 

|  |
| --- |
| 1964: דיק רות' ארצות הבריתארצות הברית • 1968: צ'ארלס היקוקס ארצות הבריתארצות הברית • 1972: גונאר לארסון שוודיהשוודיה • 1976: רוד סטראצ'ן ארצות הבריתארצות הברית • 1980: אלכסנדר סידורנקו ברית המועצותברית המועצות • 1984: אלכס באומן קנדהקנדה • 1988:  תמאש דארני הונגריההונגריה • 1992:  תמאש דארני הונגריההונגריה • 1996: טום דולאן ארצות הבריתארצות הברית • 2000: טום דולאן ארצות הבריתארצות הברית • 2004: מייקל פלפס ארצות הבריתארצות הברית • 2008: מייקל פלפס ארצות הבריתארצות הברית • 2012: ראיין לוכטה ארצות הבריתארצות הברית • 2016: קוסוקה הגינו יפןיפן • 2020: צ'ייס קייליש ארצות הבריתארצות הברית |

 |
**עליצות באקפולקו** (באנגלית: **Fun in Acapulco**) הוא סרט רומנטי אמריקאי משנת 1963 בבימויו של ריצ'רד ת'ורפ, עם אלביס פרסלי ואורסולה אנדרס בתפקידים הראשיים.

אלביס שר בסרט כמה מלהיטיו במקצב לטיני כמו "מרגריטה", "בוסה נובה בייבי" ו"גוורדלחרה" (שאותו שר בספרדית).

הסרט צולם באקפולקו ובאולפני סרטי פרמאונט. הסצנה הסופית צולמה במצוק La Quebrada (אנ') באקפולקו ממנו קופצים שחיינים מאומנים, קפיצות מסוכנות מגובה רב לים.

תקציר העלילה
------------

מייק וינגדרן (אלביס פרסלי) עובד על יאכטה של מיליונר באקפולקו. לאחר שבת המיליונר, ג'ני (טרי הופ) מנסה להתחיל אתו והוא מסרב, היא גורמת לפיטוריו.

מייק נכנס למועדון בעיר ונתקל בלוחמת שוורים יפהפייה בשם דולורס גומס (אלסה קרדנס).

הוא נתקל ברחוב בילד בשם ראול (לארי דומאסין) שמבטיח לסדר לו עבודה במלון אותו מנהל בן דודו. מייק מתקבל לעבודה בתור מציל בבריכה וזמר בלילה. הוא מכיר במלון את מרגריטה דופין (אורסולה אנדרס) עובדת במלון שאביה מקסימיליאן (פול לוקאס) הוא שף המלון.

בבריכה הוא מכיר את השחיין מורנו (אלחנדרו ריי) ושניהם מתחרים על אהבתה של דולורס לדאבון ליבה של מרגריטה. מייק מצליח בהופעותיו במלון וראול מארגן לו הופעות במועדונים חשובים בעיר.

מורנו שם לב שמייק מתרחק מהמקפצה. הוא מגלה כתבה בעיתון כי מייק היה אמן טרפז שהופיע עם הוריו ואחיו ובאחת ההופעות מייק טעה ואחיו צנח אל מותו. מאז סובל מייק מפוסט טראומה ומתרחק ממקפצות וממקומות גבוהים.

הוא מטיח זאת בפני מייק בפומבי ומכנה אותו "פחדן". הם מתקוטטים ומייק פוגע בזרועו. כעת מורנו לא יכול לקפוץ מהצוק המסוכן לעיני אורחי המלון.

מייק מתגבר על פחדו, מטפס על הצוק הגבוה וקופץ מגובה רב למים, קפיצה מושלמת למחיאות הכפיים של כל אנשי המלון. הוא חוזר למלון ומסיים בשיר "גוודלחרה" בספרדית.

צוות השחקנים
------------

| שם השחקן/ית | שם הדמות | הערות |
| --- | --- | --- |
| אלביס פרסלי | מייק וינדגרן |  |
| אורסולה אנדרס | מרגריטה דופין |  |
| פול לוקאס | מקסימיליאן דופין | שף במלון |
| אלסה קרדנס | דולורס גומס | לוחמת שוורים |
| לארי דומאסין | ראול | ילד |
| אלחנדרו ריי | מורנו | שחיין |
| טרי הופ | ג'ני | בת מיליונר |

קישורים חיצוניים
----------------

* "עליצות באקפולקו", במסד הנתונים הקולנועיים IMDb (באנגלית)
* "עליצות באקפולקו", באתר נטפליקס
* "עליצות באקפולקו", באתר AllMovie (באנגלית)
* "עליצות באקפולקו", באתר Rotten Tomatoes (באנגלית)
* "עליצות באקפולקו", באתר אידיבי
* "עליצות באקפולקו", במסד הנתונים הקולנועיים KinoPoisk (ברוסית)
* קדימון לעליצות באקפולקו, באתר יוטיוב
* אלביס שר עליצות באקפולקו, באתר יוטיוב
* מרגריטה, באתר יוטיוב
* בוסה נובה בייבי, באתר יוטיוב
* סצנת הסיום, גוודלחרה בספרדית, באתר יוטיוב
**עלירזא חקיקי** (בפרסית: **علیرضا حقیقی**; נולד ב-2 במאי 1988) הוא כדרוגלן איראני המשחק בעמדת השוער בקבוצת נסג'י מאזנדרן ונבחרת איראן.

קריירה
------

חקיקי נולד בטהראן שבאיראן לאבא מנהל בנק ואמא מורה. הוא עלה לקבוצה הבוגרת של קבוצת נעוריו פרספוליס כבר בגיל 16. ערך את הופעת הבכורה בקבוצה ב-17 באוקטובר 2006 נגד סייפה ובמשחק זה הדף בעיטת עונשין של השחקן עלי דאי. בעונת 2007/2008 החל כשוער שלישי בקבוצה. במהלך עונת 2008/2009 הפך לשוער הראשון של הקבוצה עקב פציעותיהם של שני השוערים הראשונים של הקבוצה.

ב-11 בינואר 2012 חתם לארבע שנים ברובין קאזאן מהליגה הראשונה ברוסיה. לאחר כמה ימים ערך את הופעתו הבכורה במשחק ידידות, עם זאת הוא מעולם לא שיחק במשחק רשמי בקבוצה. 

ב-18 ביולי 2013 הושאל לחצי שנה לקבוצת נעוריו פרספוליס, בתקופה זו שיחק במשחקי גביע בלבד. בינואר 2014 לאחר שהסתיימה תקופת ההשאלה בפרספוליס, הושאל שוב והפעם לספורטינג קוביליה מהליגה הפורטוגזית השנייה, לאחר 14 הופעתו בקבוצה חזר לקאזאן.

ב-24 באוגוסט 2014 הושאל לקבוצת פנאפייל מליגת העל הפורטוגזית.

ב-2 בינואר חתם במאריטימו חוזה לשנתיים וחצי.

ב-13 במרץ 2017 חתם באסקילסטונה, העולה החדשה לליגת העל השוודית עד לסיום העונה.

### נבחרת איראן

חקיקי זומן לנבחרת הבוגרת של איראן ב-2010. החל לשחק בטורניר אליפות פדרציית הכדורגל של מערב אסיה בה ערך את הופעתו הבכורה נגד בחריין בתיקו 0-0. 

חקיקי נכלל בסגל הנבחרת למונדיאל 2014 בו הודחה איראן בשלב הבתים. ב-16 ביוני 2014 עמד בשער הנבחרת נגד ניגריה במשחק שהסתיים בתוצאה 0-0. במשחק זה חקיקי הפך לשוער האיראני הראשון ששומר על רשת נקייה במשחק במסגרת המונדיאל. בנוסף שיחק גם בשני משחקיה הנותרים של הנבחרת במסגרת שלב הבתים. נגד ארגנטינה שמר על רשת נקייה עד הדקה ה-91 בה נכנע לליאו מסי, במשחק שהסתיים בהפסד 1-0, ונגד בוסניה והרצגובינה בו הפסידה נבחרתו בתוצאה 3-1.

תארים
-----

פרספוליס
* אליפות איראן: 2007/2008
* גביע חאזפי: 2009/2010, 2010/2011

רובין קאזאן
* הגביע הרוסי: 2011/2012
* הסופר קאפ הרוסי: 2012

קישורים חיצוניים
----------------

ויקישיתוף מדיה וקבצים בנושא **עלירזא חקיקי** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

| **נבחרת איראן – מונדיאל 2014** |
| --- |
| 1 אחמדי • 
2 היידארי • 
3 חאג'-ספי • 
4 חוסייני • 
5 סדקי • 
6 נקונם • 
7 שוג'אעי • 
8 ר. חקיקי • 
9 ג'האנבח'ש • 
10 אנסארי-פרד • 
11 הדאדיפאר • 
12 חקיקי •
13 מחיני • 
14 טיימוריאן •
15 מוטאזרי •
16 קוצ'אן-נז'אד •
17 אלנמח •
18 רחמני •
19 בייקזאדך •
20 בית-אשור •
21 דז'אגה •
22 דאוורי •
23 פולאדי •
מאמן: קיירוש | איראןאיראן |
**הפקולטה למדעי החיים ע"ש מינה ואבררד גודמן של אוניברסיטת בר-אילן** נוסדה רשמית בשנת 1998. התחומים הנלמדים בפקולטה לתואר ראשון (BSc), תואר שני (MSc) ותואר שלישי (PhD) הם ביולוגיה תאית והתפתחותית, אקולוגיה ומדעי הצמח, אימונולוגיה וחקר הסרטן, ביולוגיה חישובית ומבנית, מיקרוביולוגיה ווירולוגיה, ונוירו-ביולוגיה.

דקאן הפקולטה הוא פרופסור דורון גינזברג.

היסטוריה
--------

עם הקמתה של אוניברסיטת בר-אילן בשנת 1955, החל לפעול בה קורס אחד בתחום מדעי החיים – ביולוגיה כללית, שאותו לימד פרופ' אליהו פינסקי. בשנה השנייה הצטרף אליו פרופ' דוד סומפולינסקי וקורסים נוספים נפתחו בבוטניקה, בקטריולוגיה רפואית (שנקראה מאוחר יותר מיקרוביולוגיה) וביוכימיה. בשנים שלאחר מכן, עם פתיחתם של קורסים נוספים בזואולוגיה ואקולוגיה, הוקמה באוניברסיטה המחלקה למדעי החיים והפכה לאחת ממחלקות הפקולטה למדעי הטבע והמתמטיקה בבר-אילן, לצד מחלקות הכימיה, הפיזיקה, המתמטיקה ומדעי המחשב.

באוקטובר 1989, בעקבות התפתחותו המסיבית של המחקר בתחום, והגידול במספר החוקרים והסטודנטים במחלקה, המחלקה למדעי החי קיבלה מעמד של פקולטה. הדיקן הראשון שלה היה פרופ' שמואל זלצברג, מומחה לביולוגיה מולקולרית ולווירולוגיה. באפריל 2006 נקראה המחלקה ע"ש מינה ואבררד גודמן מבריטניה שתרמו לחיזוק הפעילות המחקרית בה.

הפקולטה כיום
------------

הפקולטה למדעי החיים חותרת להעניק לסטודנטים חינוך מדעי רגיש לצורכי הציבור, ולמימד החברתי, הכלכלי והסביבתי של המחקר הביולוגי, חינוך המלווה גם בהיבט יהודי, הלכתי ומוסרי. בשל היותה מדע רב ענפי, מקיימת הפקולטה מחקרים רב תחומיים רבים ומשתפת פעולה עם מחלקות מתחומים אחרים. לדוגמה: חוקרים מהמחלקה לבוטניקה משתפים פעולה עם חוקרים מהמחלקה ללימודי ארץ ישראל וארכאולוגיה, זיקות נוספות מתקיימות עם תחום מדעי המחשב, ויתר חוקרי מדעי הטבע.

המכון לחקר הסרטן פועל במסגרת הפקולטה.

מסלולי הלימוד
-------------

מסלולי הלימודים לתואר ראשון: מדעי החיים, ביוטכנולוגיה, ביולוגיה חישובית (ביואינפורמטיקה), ביופיזיקה ואופטומטריה. מסלולי הלימודים לתואר שני: בוטניקה, ביוכימיה, זואולוגיה, מיקרוביולוגיה, אקולוגיה, ביולוגיה הומנית, ביוטכנולוגיה וביולוגיה חישובית. בלימודים לתואר שלישי נקבע הנושא הנחקר בהתאם לנושאי המחקר של המנחה במעבדה שבה בחר הסטודנט להתמחות.
בנוסף פועלות בפקולטה גם מכינה ללימודי רפואה המיועדת לבוגרי תואר ראשון הנדרשים לעמוד בציוני סף ללימודי רפואה, ותוכנית קדם רפואה באנגלית, המיועדת לסטודנטים המתעתדים ללמוד רפואה בארצות הברית.

קישורים חיצוניים
----------------

* 

* אתר האינטרנט הרשמי של הפקולטה למדעי החיים באוניברסיטת בר-אילן

| פקולטות באוניברסיטת בר-אילן |
| --- |
| 

|  |
| --- |
| הנדסה • חינוך • מדעי החברה • מדעי החיים • מדעי היהדות • מדעי הרוח • מדעים מדויקים • משפטים • רפואה |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297463205171
* LCCN: no2010010348
* VIAF: 152977619
* WorldCat: lccn-no2010010348

 |
בתורת ההסתברות, **תיקון רציפות** היא טרנספורמציה המופעלת על משתנה מקרי בעל התפלגות בדידה, כשמנסים לקרב אותה באמצעות התפלגות רציפה, על מנת לשפר את הקירוב.

לפני שתוכנות סטטיסטיות בעלות יכולת חישוב חזקה היו זמינות, לתיקוני רציפות היה תפקיד חשוב ביישומים של מבחנים סטטיסטיים בהם המשתנה הנבדק היה בעל התפלגות בדידה, כמו התפלגות בינומית או פואסונית; בפרט הייתה להן חשיבות רבה עבור חישובים שנעשו באופן ידני.

כשרמת דיוק גבוהה במיוחד אינה נדרשת, חישובים הנעשים במחשב עבור פרמטרים מסוימים יכולים להסתמך גם היום על תיקון הרציפות, וכך לשפר את הדיוק (לעומת אי-שימוש בתיקון רציפות) תוך שמירה על פשטות התוכנה ועל מהירות הריצה שלה.

דוגמאות
-------

### התפלגות בינומית

נניח כי {\displaystyle X\sim {\textrm {Bin}}\left(n,p\right)} ‏(X מתפלג בינומית עם פרמטרים n ו-p). אז לכל {\displaystyle x\in \{0,1,2,...n\}} מתקיים:

{\displaystyle P\left(X\leq x\right)=P\left(X<x+1\right)}
אם {\displaystyle np} ו-{\displaystyle np(1-p)} גדולים מספיק (נהוג להחשיב 5 ומעלה כגדולים מספיק), אז ההסתברות לעיל ניתנת לקירוב טוב על ידי:

{\displaystyle P\left(Y\leq x+1\right)}     או על ידי:     {\displaystyle P\left(Y\leq x\right)}
עבור {\displaystyle Y\sim {\textrm {N}}\left(np,np(1-p)\right)} ‏(Y מתפלג נורמלית עם פרמטרים np ו-(np(1-p. לכן קירוב זה נקרא גם "קירוב נורמלי"). כל זה נכון גם בלי תיקון רציפות.

תיקון רציפות פירושו לקחת את הערך האמצעי בין x לבין x+1, כלומר לקחת את x+0.5, וכך נקבל קירוב שהוא יותר מוצלח:

{\displaystyle P\left(Y\leq x+{\frac {1}{2}}\right)}
ההחסרה של {\frac {1}{2}} ‏ מ-{\displaystyle x+1} או ההוספה של {\frac {1}{2}} ‏ ל-x היא למעשה תיקון הרציפות.

באופן דומה, אם נרצה לקבל קירוב עבור:

{\displaystyle P\left(X\geq x\right)=P\left(X>x-1\right)}
נשתמש ב:

{\displaystyle P\left(Y\geq x-{\frac {1}{2}}\right)}
### התפלגות פואסון

נניח כי {\displaystyle \ X\sim {\textrm {Poisson}}\left(\lambda \right)}. ‏ (X מתפלג פואסונית עם פרמטר λ) תוצאת הקירוב הנורמלי היא:

{\displaystyle P\left(X\leq x\right)=P\left(X<x+1\right)\approx P\left(Y\leq x+{\frac {1}{2}}\right)}
עבור {\displaystyle Y\sim {\textrm {N}}\left(\lambda ,\lambda \right)}.

ראו גם
------

* משפט הגבול המרכזי

קישורים חיצוניים
----------------

* תיקון רציפות, באתר MathWorld (באנגלית)
**מקס הס** (בגרמנית: **Max Heß**; נולד ב-13 ביולי 1996) הוא אתלט גרמני, אלוף אירופה (אמסטרדם 2016) וסגן אלוף העולם באולם (פורטלנד 2016) בקפיצה משולשת.

ביוגרפיה
--------

הס גדל בקמניץ שבגרמניה. כנער הצטיין בענפי האתלטיקה השונים והתחרה בקרב רב. הוא עבר להתמקד בקפיצות לרוחק ומשולשת. באליפות העולם לנערים ב-2013 סיים במקום שמיני בקפיצה משולשת, ובאליפות העולם לנוער ב-2014 שהתקיימה ביוג'ין סיים שני בקפיצה משולשת בתוצאה של 16.55 מטר. באליפות אירופה באתלטיקה באולם שנערכה בפראג, צ'כיה ב-2015 הוא סיים במקום 11 בקפיצה לרוחק בתוצאה של 7.71 מטר.

ב-2016 זכה באליפות גרמניה בקפיצה משולשת בשיא אישי חדש של 17.06 מטר ובאולם, זכה במדליית כסף באליפות העולם באולם עם שיא אישי של 17.14 מטר, לאחר דונג בין מסין (17.33 מטר) וזכה במדליית זהב באליפות אירופה באתלטיקה שהתקיימה באמסטרדם בשיא אישי של 17.20 מטר. באולימפיאדת ריו דה ז'ניירו סיים במקום ה-15 במוקדמות בתוצאה של 16.56 מטר ולא העפיל לגמר.

באליפות אירופה באתלטיקה באולם 2017 קבע במוקדמות שיא גרמניה של 17.52 מטר, בגמר סיים במקום השלישי. באליפות אירופה עד גיל 23 שנערכה באותה שנה זכה במדליית ארד. הוא לא התחרה באליפות העולם באתלטיקה 2017 בשל פציעה.

באליפות אירופה באתלטיקה באולם 2019 סיים שלישי בתוצאה של 17.10 מטר. באליפות אירופה באתלטיקה באולם 2021 חזר על הישג זה בתוצאה של 17.01 מטר. באולימפיאדת טוקיו קבע תוצאה של 16.69 מטר במוקדמות ולא העפיל לגמר.

שיאים אישיים
------------

### אצטדיון

* קפיצה לרוחק: 7.57 מטר (2015)
* קפיצה משולשת: 17.20 מטר (2016)

### אולם

* קפיצה לרוחק: 8.03 מטר (2015)
* קפיצה משולשת: 17.52 מטר (2017), שיא גרמניה

קישורים חיצוניים
----------------

ויקישיתוף מדיה וקבצים בנושא **מקס הס** בוויקישיתוף
* מקס הס, ברשת החברתית אינסטגרם
* מקס הס, באתר הוועד האולימפי הבין-לאומי
* מקס הס, באתר olympedia.org
* מקס הס, באתר התאחדות האתלטיקה הבין-לאומית
* מקס הס, באתר ליגת היהלום
* מקס הס, באתר Track and Field (גברים)

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14511112

 |
**גדי שמשון** (נולד ב-16 באוקטובר 1963) הוא עיתונאי עורך ומומחה ישראלי בתחום האינטרנט.

ביוגרפיה
--------

שמשון נולד בקריית גת ועסק בצילום מנעוריו. כשהשתחרר מצה"ל למד קולנוע באוניברסיטת תל אביב ובבית צבי ולמד בתוכנית המולטימדיה של מרכז הבינתחומי הרצליה.

בשנת 1988 זכה תסריט שכתב במקום הראשון בתחרות של המכון הישראלי לקולנוע והוא ביים לפיו את הסרט "מקום זמני". באותה תקופה החל שמשון בפנייה לתחום התקשורת והחל לעבוד ככתב ועורך בכלי תקשורת מקומיים ביניהם "צומת השרון" ו"תל אביב". 

בינואר 1997, כפרויקט במסגרת לימודיו, העלה לרשת מגזין בשם "מוניטור", הנחשב למגזין האינטרנט העברי הראשון. המגזין נסגר בסוף אותה שנה לאחר שנכשל הניסיון למכור אותו ל"ידיעות אחרונות". 

שמשון הצטרף לפורטל "וואלה!" והיה לעורך הראשון של האתר. בשנת 1999 הוביל את צוות הקמה של פורטל "נענע" ושימש עורכו הראשי במשך כשנתיים. 

במשך השנים דבק בו הכינוי "הסבא של האינטרנט", עקב עיסוקיו הרבים בתחום האינטרנט ותפקידיו באתרים ראשיים (נענע, וואלה!, מוניטור). במסגרת תפקידו כעורך "נענע", כתב טור שבועי תחת המדור "הזקן והלינק", באווירת הכינוי שזכה לו. 

לאורך השנים כתב וערך במגזינים ועיתונים רבים, ביניהם: בלייזר, הארץ, חדשות, גלובס, העיר, ynet, עכבר העיר, PC מגזין, מעריב, אותות ועוד. 

שמשון שימש כדירקטור בחברת "תפוז אנשים" במשך שלוש שנים וחצי, במקביל לעבודתו כיועץ לחברות בתחום האינטרנט. בסוף 2008 הקים שמשון את "פ.צ. בלוגים", המפעילה חמישה בלוגים ישראליים מוכרים תחת חסות של חברת הסלולר אורנג'. 

בשנים 2011- 2014 שימש שמשון כמנהל המדיה הדיגיטלית של הסוכנות היהודית.

ב-2015 הקים שמשון את "אלף אלף דיגיטל", סוכנות לשיווק תוכן דיגיטלי.

קישורים חיצוניים
----------------

* ארכיון מוניטור
* הטור הזקן והלינק באתר "נענע"
* Content / Interactive הבלוג של גדי שמשון
שגיאות פרמטריות בתבנית:מקורות   
פרמטרי חובה [ נושא ] חסרים 

פירוש נוסף ערך זה עוסק בזמן שלאחר צאת החג. אם התכוונתם לאלבום של חוה אלברשטיין, ראו מוצאי חג (אלבום).
ביהדות, **מוצאי חג** או **מוצאי יום טוב** הוא הזמן שבין צאת החג לבין עלות השחר שלאחר מכן.

בדומה ליציאת השבת, גם הדרך הבסיסית לזיהוי יציאת החג היא הסתכלות בשמים, וחיפוש אחר שלושה כוכבים (כוכבים בולטים מאוד, כגון נוגה, אינם נחשבים בקביעת יציאת השבת). כאשר אכן ישנם שלושה כוכבים, הרי שהחג יצא. בימים מעוננים, שבהם לא ניתן היה להבחין בכוכבים, חיכו עד שהחשיכה הבטיחה שבוודאות הופיעו שלושה כוכבים. בימינו מחשבים מראש את זמני יציאת החג בעזרת מומחי אסטרונומיה.

בדומה למוצאי שבת, גם במוצאי יום טוב עורכים הבדלה, אך אם החג לא חל בשבת מדלגים על ברכת "מאורי האש" (מכיוון שהיא נבראה במוצאי שבת), וכן על ברכת "בשמים" שכן ביום טוב אין נשמה יתירה כמו בשבת. יש נוהגים לדלג גם על הפסוקים שנהוג לומר לפני הבדלה.

במוצאי היום הראשון של פסח ושל סוכות מתחיל חול המועד. לעיתים משמשים מוצאי חג לחגיגות משלהם, תוך ניצול העובדה שבזמן זה לא חלים הכללים של קדושת החג:

* במוצאי שמחת תורה נחגגות הקפות שניות.
* במוצאי שביעי של פסח מתחילות חגיגות המימונה.
* מוצאי יום הכיפורים מתאפיינים בסעודה המסיימת את הצום, ויש המתחילים בהם את בנייתה של סוכה.
**מגדל ישרוטל** הוא מבנה בתל אביב, המשמש כמלון של רשת מלונות "ישרוטל" וכבית דירות יוקרתי. הוא שוכן ברחוב הירקון 78, במקום בו שכן בעבר גן רינה. שמו הרשמי הוא "ישרוטל טאואר תל אביב", והוא מכונה גם **מגדלות**.

המגדל ואזור המשרדים שתחתיו, נבנו על קולנוע גן רינה. התוכנית לבניית המגדל, על ידי היזם אריה פילץ, כללה 3 קומות של משרדים ומסחר בשטח של 7 דונם, ומגדל של 27 קומות שבתוכו מלון. התוכנית כללה מנהרה באורך 100 מטרים להוביל מכוניות מרחוב הירקון אל החנייה של הבניין. לקראת סוף 1962 הוחל בחפירת היסודות והמשרדים אוישו בתחילת 1966.

בקיץ 1965 נוצקו היסודות למגדל, שתוכנן להיות המבנה העגול הראשון במזרח התיכון. אולם בעקבות המיתון נדחה בניית המגדל. בשנת 1980 אישרה הוועדה המקומית לתכנון ובנייה להסב את המגדל למשרדים במקום מלון. הקמת המגדל הסתיימה בשנת 1997, ועלותו הסתכמה בכ-30 מיליון דולר.

המגדל תוכנן בידי האדריכל אלי גבירצמן. את התכנון הוביל האדריכל אהרון קניג.

המבנה עגול וקוטרו 29 מטר. הוא כולל מרפסות שמש עגולות. גובהו של המבנה הוא 103.5 מטר ובו 29 קומות. חלקו העליון עוצב כחלק שנראה "מתקלף" ובראשו בריכת שחייה פתוחה, הגבוהה ביותר בישראל. עד השלמת הקמתו של לאונרדו סיטי טאוור ברמת גן היה מגדל ישרוטל המלון הגבוה בישראל. בבסיס המגדל חזית מסחרית ופסאז' ציבורי המחבר בין רחוב הירקון לרחוב בן-יהודה שבמרכזו חצר פנימית.

במגדל ישרוטל שמונים חדרים הפונים אל קו החוף או אל הנוף האורבני של העיר תל אביב, ארבעים סוויטות, הפונות גם הן אל קו החוף / הנוף האורבני, ו-62 דירות יוקרה בקומות העליונות.

קישורים חיצוניים
----------------

ויקישיתוף מדיה וקבצים בנושא **מגדל ישרוטל** בוויקישיתוף
* המבנה, באתר ישרוטל
* המגדל, באתר אמפוריס
* אודות המגדל

הערות שוליים
------------

1. ↑  אברהם רותם, מגדל עגול בן 27 קומות, מעריב, 17 ביוני 1965
2. ↑  האיש המנסה לשוות דמות חדשה לתל אביב, דבר, 5 ביולי 1965
3. ↑  יורם פרי, המנהרה ברחוב שלום עליכם, דבר, 5 ביולי 1965
4. ↑  י. משולח, מלון תיירים בן 18 קומות מוקם על מגרש "גן רינה", דבר, 27 בנובמבר 1962
5. ↑  אברהם רותם, שגרירות בון עוברת זמנית לבניין מול בית "אל על", מעריב, 23 במרץ 1966
6. ↑  1200 ממ"ק בטון (תמונה), מעריב, 3 באוגוסט 1965
7. ↑  מגרד השחקים הראשון בתל אביב, דבר, 18 ביוני 1963
8. ↑  מחדשים הבנייה בשטח גן רינה, מעריב, 27 בנובמבר 1969
9. ↑  נורית דברת, אושרה תוכנית למיקום המשרדים באזור ת"א, מעריב, 29 באוקטובר 1980
**מוריס רפאל כהן** (בבלארוסית: **Моррис Рафаэль Коэн** ‏, 25 ביולי 1880 – 28 בינואר 1947) היה פילוסוף, עורך דין, ומשפטן יהודי-אמריקאי. הגותו שילבה פרגמטיזם עם פוזיטיביזם לוגי.

ביוגרפיה
--------

כהן נולד במינסק, בלארוס (אז באימפריה הרוסית), לבסי (פרפל) ואברהם מרדכי כהן. בגיל 12 הוא עבר עם משפחתו לניו יורק. הוא למד בהסיטי קולג' של ניו יורק ולאחר מכן באוניברסיטת הרווארד, שם למד אצל יאשיהו רויס, ויליאם ג'יימס, והוגו מינסטרברג. בשנת 1906 הוא הגיש את עבודת הדוקטורט שלו באוניברסיטת הרווארד.

כהן שימש כפרופסור לפילוסופיה בסיטי קולג' של ניו יורק מ-1912 עד 1938. הוא גם לימד משפטים בסיטי קולג' ובאוניברסיטת שיקגו בין השנים 1938–1941, נתן קורסים בבית הספר החדש למחקר חברתי, והרצה לפילוסופיה ולמשפטים באוניברסיטאות קולומביה, קורנל, הרווארד, סטנפורד, ייל, ואוניברסיטאות אחרות.

כהן נודע כפרופסור חריף, בעל ידע אנציקלופדי רחב, ובעל יכולת להפריך תאוריות פילוסופיות. "הוא יכול היה להפריך טיעונים בצורה הרסנית ומבדרת ביותר; אבל ... היה לו מסר חיובי משלו", אמר עליו הפילוסוף האמריקאי רוברט האצ'ינס. הפילוסוף הבריטי ברטרנד ראסל אמר על כהן כי הוא היה המוח המקורי ביותר בפילוסופיה האמריקאית העכשווית.

כהן עזר לסיטי קולג' של ניו יורק לקבל את התואר "הרווארד של הפרולטריון", אולי יותר מכל חבר סגל אחר. ספריית המכללה קרויה על שמו. כהן היה תומך נלהב של הליברליזם, והתנגד ללֵסֵה-פֵר ולכלכלת שוק. הוא גם הגן על הדמוקרטיה הליברלית וכתב כתבי אישום של הפאשיזם והקומוניזם כאחד.

לכהן היו שני ילדים, פליקס כהן וליאונורה כהן-רוזנפלד.

הוא נפטר ב-28 בינואר 1947. מודעת אבל בניו יורק טיימס ציינה כי זמן רב לפני מותו, הפך כהן ל"דמות אגדית כמעט בפילוסופיה האמריקאית, חינוך המסורת הליברלית".
ב -3 במאי 1953, ספריית סיטי קולג' של ניו יורק נקראה על שמו.

עבודות עיקריות
--------------

* *Reason and Nature* (1931, rev. 1953), his major philosophical work.
* *Law and the Social Order* (1933)
* *An Introduction to Logic and the Scientific Method*, with Ernest Nagel (1934)
* *The Faith of a Liberal* (1945)
* *A Preface to Logic* (1945)
* *The Meaning of Human History* (1947)

יצירות שפורסמו לאחר מותו:‏

* *A Dreamer's Journey* (1949), his autobiography.
* *Reason and Law* (1950)
* *American Thought, a Critical Sketch* (1954)

קישורים חיצוניים
----------------

* מוריס רפאל כהן, באתר פרויקט הגנאלוגיה במתמטיקה
* מוריס רפאל כהן (1880-1947), דף שער בספרייה הלאומית
* כתבי מוריס רפאל כהן בפרויקט גוטנברג (באנגלית)

הערות שוליים
------------

1. ↑  Rosenfield, Leonora Davidson Cohen "Who Was Morris Raphael Cohen?" The City College Alumnus, v. 76 #2, December 1980, p. 8-9.
2. ↑  הערך תורגם מאנגלית:(Morris Raphael Cohen)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007259860505171
* BnF: cb12308925q (data)
* CANTIC: a10188848
* GND: 115610618
* ISNI: 0000 0001 0883 4403
* LCCN: n79066550
* MGP: 51456
* NKC: kup19980000016233
* NLA: 35068858
* NLG: 157047
* NTA: 068584067
* SELIBR: 281002
* SNAC: w66w9rm7
* SUDOC: 06703764X
* Trove: 817431
* VIAF: 29600629
* WorldCat: lccn-n79066550

 |
פירוש נוסף ערך זה עוסק בתומ"ת אירופי. אם התכוונתם למשמעות אחרת, ראו ארצ'ר (פירושונים).

**ארצ'ר** (**ARCHER Artillery system**) הוא מיזם בינלאומי לפיתוח תותח מתנייע (תומ"ת) עבור שוודיה, דנמרק ונורווגיה. מערכת "ארצ'ר" כוללת תותח אוטומטי בקוטר 155 מ"מ ובאורך 52 קליבר, המותקן על גבי משאית 6x6. בנוסף, המערכת כוללת רכב נושא תחמושת, רכב לשימוש כללי (תמיכה) ויכולת ירי של פגזים מונחים מסוג "אקסקליבר".

פיתוח
-----

המיזם החל בשנת 1995. תכלית המיזם הייתה התקנת תותח מסוג FH 77 ע"ג משאית. בשנת 2004 הוזמנו שני אבות-טיפוס המבוססים על תותח FH 77B ע"ג משאית מדגם A30D מתוצרת חברת וולוו.

מאפיינים
--------

* אורך: מעל 14 מטר
* רוחב: 2.74 מטר
* גובה: 2.89 מטר
* משקל: 13.1 טון (תותח בלבד)
* מהירות מקס': 70 קמ"ש
* טווח פעילות: 500 ק"מ
* צוות: 4 (נהג, 3 מפעילים). אפשרות לצוות של שני אנשים (נהג, מפעיל) בחירום
* סוג תותח: 155 מ"מ, 52 קליבר
* קצב אש: 8-9 פגזים/דקה
* טווח מקס' לירי: 30 ק"מ (פגזים סטנדרטיים), 40 ק"מ (פגזים בעלי שתת-אחורי), 60 ק"מ (פגזים מסוג "אקסקליבר")

מדינות מפעילות
--------------

מספר מדינות שוקלות את רכישת המערכת:

* שוודיה (תחילת הצטיידות ב-2009)
* נורווגיה
* דנמרק
* אוסטרליה
* קרואטיה
* קנדה
* הודו

קישורים חיצוניים
----------------

ויקישיתוף מדיה וקבצים בנושא **ארצ'ר** בוויקישיתוף
* סרטון תדמית "ארצ'ר", סרטון באתר יוטיוב
**דריולסטים** (שם מדעי: Dryolestoidea) היא על-סדרה של יונקים נכחדים שחיו מתור היורה ועד לתקופת הנאוגן ומאובניהם נמצאו ברחבי אפריקה, אמריקה הדרומית וייתכן שגם באוסטרליה.

יצורים אלה היו יונקים קדומים ופרימיטיביים שקדמו לקבוצת התריה (Theria), בה מצויים הכיסאים (מטאתריה) ויונקי השליה המודרניים. מבנה שיניהם היה שונה מכל יונק חי. כמה מחקרים מורפולוגיים מורים על כך שחפרפרת הכיס צריכה גם להיכלל בקבוצה, מה שיהפוך אותה לקבוצה קיימת. ככל הנראה הם צאצאי קבוצות יונקים פרימיטיביות עוד יותר כמו מולטיטוברקולטה או של כמה קיינודונטיים או יונקי הביב שהטילו ביצים.

יצורים אלה היו קטנים ברובם ובעלי שיניים חדות וחסרות דנטין שאיתם הם אכלו בעיקר חרקים. הם שרדו בעיקר בעידן המזוזואיקון והחלו להתמעט עם הכחדת הדינוזאורים הגדולים. ככל הנראה הם לא עמדו בתחרות עם יונקים מפותחים יותר ועם אקלימים משתנים.

מיון
----

* על-סדרה **דריולסטים** (Dryolestoidea) - נכחדה
	+ סדרה Dryolestida
		- * משפחה Dryolestidae
			* משפחה Paurodontidae
		- קבוצה Meridiolestida
			* + סוג קרונפיו (*Cronopio*)
				+ סוג *Leonardus*
				+ סוג *Necrolestes*
			* משפחה Austrotriconodontidae
			* משפחה Brandoniidae
			* משפחה Donodontidae
			* משפחה Mesungulatidae
			* משפחה Peligrotheriidae
			* משפחה Reigitheriidae
	+ סדרה Amphitheriida
		- * משפחה Amphitheriidae

קישורים חיצוניים
----------------

ויקישיתוף מדיה וקבצים בנושא **דריולסטים** בוויקישיתוף
**מוריץ הנלה** (בגרמנית: **Moritz Henle**;‏ 7 באוגוסט 1850 – 24 באוגוסט 1925) היה מלחין וחזן יהודי-גרמני, שהשתייך לתנועה הרפורמית.

קורות חיים
----------

נולד בשנת בלאופהיים שבדרום גרמניה, בתקופה בה קהילת יהודי לאופהיים הייתה הקהילה היהודית הגדולה ביותר במדינת באדן-וירטמברג. שביעי מבין אחד עשר ילדים. למד נגינה מילדות, והתחנך בעיר אסלינגן, ממנה שב ללאופהיים בשנת 1868 כדי לשמש כמורה וכחזן בעיר.

בשנת 1873 נעשה החזן בבית הכנסת החדש של העיר אולם, ובשנת 1879 הוזמן לשמש כחזן בהיכל המבורג הרפורמי.

בשנת 1882 נישא לקרולין הרשל, קרובת משפחה של פליקס מנדלסון, ולזוג נולדו שלושה ילדים.

עמד בראש אגודת החזנים בגרמניה במשך כ־15 שנה, וחיבר קומפוזיציות עבור מקהלות מעורבות של נשים וגברים בבתי הכנסת, דבר שהיה מהפכני בימיו. בלחניו, הושפע מיצירותיהם של פליקס מנדלסון ושל סלומון זולצר.

במשך 34 שנים שימש כחזן הראשי של קהילת יהודי המבורג, ולחניו פורסמו בנוסח הגדה של פסח משנת 1913, אשר כלל גם את לחניו של ז'אק אופנבך.

נפטר בהמבורג בשנת 1925. אשתו קרולין נספתה במחנה טרזיינשטט בשנת 1943.

על שמו קרוי כיום רחוב בעיר לאופהיים בה נולד.

לקריאה נוספת
------------

* Sendrey, Alfred. Bibliography of Jewish music, Columbia University Press, 1951
* Wininger, Salomon. Große jüdische National-Biographie, vol. 3, Orient, 1928

קישורים חיצוניים
----------------

ויקישיתוף מדיה וקבצים בנושא **מוריץ הנלה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007473108205171
* GND: 136137458
* ISNI: 0000 0000 5832 4869
* SNAC: w69p674g
* VIAF: 80533002
* WorldCat: viaf-80533002

 |
**נורברגיט** הוא מינרל מינרל נזוסיליקטי (סיליקט במבנה דמוי איים) של מגנזיום, המכיל גם פלואור והידרוקסיל, והשייך לקבוצת המינרלים "קבוצת ההומיט".

תכונות
------

נוסחת המבנה הכימי של נורברגיט היא Mg3SiO4(F,OH)2. קבוצת ההומיט אליה משתייך הנורברגיט היא קבוצה של מינרלים המאופיינים במבנה המשלב שכבות של סיליקטים ותחמוצות. לשכבות הסיליקטים יש מבנה כשל המינרל אוליבין ולשכבות התחמוצת יש מבנה דמוי המינרל ברוסיט (Mg(OH)2). במקרה של הנורברגיט יש שכבה אחת של אוליבין בין שכבות הברוסיט (להומיט שנתן את שמו לקבוצה יש שלושה).

הנורברגיט מתגבש במערכת האורתורומבית, חבורת סימטריות נקודתית האורתורומבית דיפירמידלית {\displaystyle 2/m\ 2/m\ 2/m} וחבורת סימטריות מרחבית *Pmcn*. הפרמטרים של תא היחידה הם: Å‏a=10.27‏, b=8.72Å‏, c=4.7Å.

הנורברגיט מופיע בטבע בדרך כלל משובץ כגרגירים. הגבישים נדירים, קטנים ומעוגלים באורך של עד 2.5 סנטימטרים. הנורברגיט נשבר באופן בלתי שווה. הקשיות של המינרל בינונית, 6.5-6 בסולם מוס, והמשקל הסגולי הוא בממוצע 3.15.

אופטית המינרל הוא דו-צירי חיובי. מקדם השבירה של הנורברגיט נע בין 1.563 ל-1.590. גבישי הנורברגיט שקופים עד שקופים למחצה וצבעם צהוב, לבן, חום כתום ורוד עם גוון סגול או אדום. המינרל ניחן בפליאוכרואיזם חלש. מכיוון אחד נראה המינרל בגוון צהוב חיוור, מכיוון שני הוא נראה בגוון צהוב חיוור מאוד, ובכיוון השלישי הוא חסר צבע. המינרל (בייחוד הדגימות בעלות הגוונים הבהירים יותר) פלואורסצנטי בגוון צהוב בקרינת על סגול באורכי גל קצרים.

המינרל נתגלה לראשונה ב-1926 במכרה אוסטנמוס (Östanmoss) שליד העיירה נורברג (Norberg) במחוז וסטמנלנד (Västmanland) שבשוודיה, וקרוי על שם העיירה.

שימושים
-------

השימוש העיקרי בנורברגיט הוא במכירה בחנויות לאספנים. הנורברגיט הוא מינרל נדיר, והיותו פלואורסצנטי מגדיל את האטרקטיביות שלו, בייחוד מהדגימות המגיעות מהמכרות הידועים בפרנקלין שבניו ג'רזי, בהם, בהקרנת דגימות באור על סגול באורך גל קצר, מופיע הנורברגיט בגוון צהוב יחד עם הדיופסיד המופיע בגוון כחול והקלציט המופיע בגוון אדום.

מקור ותפוצה
-----------

הנורברגיט מצוי בדרך כלל בסלעי גיר וסלעי דולומיט שעברו התמרת מגע במפגש עם סלעיים פלוטוניים פלסיים או אלקליים. וכן בעורקים הידרותרמיים במיוחד אם כתוצאה תהליך המטאסומטיזם חדרו לסלע תמיסות המכילות ברזל, בורון ופלואור.

הנורברגיט הוא מינרל נדיר למדי. מקומות בהם ניתן למצוא הנורברגיט כוללים את מכרה אוסטנמוס (Östanmoss), שליד העיירה נורברג (Norberg) במחוז וסטמנלנד (Västmanland) שבשוודיה (המקום בו נתגלה המינרל לראשונה); פיוקלה (Piukkala) שליד פארגאס (Pargas) בפינלנד; במחצבת ניקול (Nicoll) בפרנקלין במחוז ססקס שבניו ג'רזי שבארצות הברית; בסמוך ללוך נס בסקוטלנד; ובהר מונטה סומה (Monte Somma) שסמוך להר הגעש וזוב שבמחוז קמפניה, שבאיטליה.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **נורברגיט** |

* אתר WebMineral
* אתר Mindat
* אתר Mineral Galleries
* Handbook Of Mineralogy
* נורברגיט באתר המינרלים של פרנקלין
* P.H. Ribbe and G.V. Gibbs,*The crystal structure of the humite minerals: I. Norbergite* מקור: American Mineralogist, 54 עמ' 390-376

הערות שוליים
------------

1. ↑  לרשימה המלאה ניתן להיעזר בקישור לאתר Mindat.
**לואיס האנטר** (באנגלית: **Louis Hunter**; נולד ב-17 במרץ 1992) הוא שחקן אוסטרלי. אשר ידוע בשל תפקידו בתור ניק סטרטוס בסדרה "משפחת פוסטר" ברשת Freeform ובשל הופעתו בתור פאריס בסדרה "טרויה: נפילתה של עיר" בנטפליקס.

ביוגרפיה
--------

האנטר נולד בגליב, אחד מפרוורי סידני, באוסטרליה. הוא למד בבית ספר לאמנויות והחל את הקריירה שלו כאשר ששיחק בצעירותו במספר הפקות תיאטרון.

קריירה
------

האנטר החל את קריירת המשחק המקצועית שלו בשנת 2008 לאחר שלוהק לתפקיד ראשי בסדרת הטלוויזיה האוסטרלית "Out of the Blue". לאחר מכן הוא שיחק בהפקה הבימתית של "מלחמת השושנים" בתיאטרון הלאומי של סידני לצד קייט בלאנשט. 

האנטר ערך את הופעת הבכורה מחוץ לאוסטרליה בשנת 2011 בסדרת הטלוויזיה האמריקאית "המעגל הסודי". בשנת 2016 החל לשחק בתפקיד חוזר בסדרה "משפחת פוסטר". 

בשנת 2018 האנטר הופיע גם בסדרה ההיסטורית של נטפליקס "טרויה: נפילתה של עיר" בתפקיד פאריס. 

בשנת 2021 שיחק בדמותו של ג'וש לי בסדרה הבריטית "התאמה מושלמת" של רשת נטפליקס.

חיים אישיים
-----------

מאז 2017 האנטר נמצא בזוגיות עם השחקנית והדוגמנית הגרמנייה בלה דיינה; לאחר ששיחקו יחד בסדרה "טרויה: נפילתה של עיר".

פילמוגרפיה
----------

### קולנוע

| שנה | סרט | תַפְקִיד | הערות |
| --- | --- | --- | --- |
| 2009 | The 7th Hunt | טום |  |
| 2015 | *Killing Animals* | ראיין |  |
| 2016 | *Jack Goes Home* | דאנקן |  |
| 2017 | *The Honor Farm* | ג'יי. די |  |

### טלוויזיה

| שנה | סדרה | תַפְקִיד | הערות |
| --- | --- | --- | --- |
| 2008–2009 | *Out of the Blue* | קייל מולרוני | 39 פרקים |
| 2011–2012 | המעגל הסודי | ניק ארמסטרונג | 7 פרקים |
| 2012 | *The Woodlies* | שבע נקודות | דיבוב; 7 פרקים |
| 2014 | רד בנד סוסייטי | ג'יי | פרק: "Know Thyself" |
| 2016–2018 | משפחת פוסטר | ניק סטרטוס | תפקיד חוזר (עונות 5-3); 18 פרקים |
| 2018 | טרויה: נפילתה של עיר | פאריס | תפקיד ראשי; 8 פרקים |
| 2018 | *On the Ropes* | לאקלן או'לירי | מיני-סדרה |
| 2021 | התאמה מושלמת | ג'וש לי | 5 פרקים |

קישורים חיצוניים
----------------

* לואיס האנטר, ברשת החברתית טוויטר
* לואיס האנטר, במסד הנתונים הקולנועיים IMDb (באנגלית)
* לואיס האנטר, במסד הנתונים הקולנועיים KinoPoisk (ברוסית)

הערות שוליים
------------

1. ↑  "FIVE MINUTES WITH … LOUIS HUNTER AND BELLA DAYNE". נבדק ב-14 במרץ 2021. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2018144189
* VIAF: 2449154075985011860005
* WorldCat: lccn-no2018144189

 |
**ארתור ג'ורג' "ארצ'י" קרוס** (אנגלית: **Arthur George "Archie" Cross**; אוגוסט 1880 בדרטפורד שבקנט - 1970 בדרטפורד) היה כדורגלן אנגלי.

קריירה
------

קרוס החל את הקריירה שלו במועדון המקומי דרטפורד ב-1897, וכעבור שנתיים הצטרף לניו ברומפטון. הוא הצטרף לוולוויץ' ארסנל באפריל 1900. קרוס שיחק בעמדת המגן הימני, ובתחילת דרכו היה המחליף של דאנקן מק'ניקול. את הופעת הבכורה שלו הוא ערך בתיקו 1 - 1 מול קבוצת בלקפול ב-6 באוקטובר 1900. בעונת 1900/1901 הוא השתתף בשלושה משחקים, אך בעונה שלאחר מכן (1901/1902) השתתף ב-15 מתוך 19 משחקי הליגה הראשונים, אך לבסוף איבד את מקומו בהרכב למק'ניקול. הוא זכה למקום קבוע בהרכב בעונת 1903/1904, שבמהלכה העפיל המועדון לליגה הראשונה לראשונה בתולדותיו.

לאחר ההעפלה הוחתם בארסנל ארצ'י גריי, שתפס את מקומו בהרכב של קרוס. בשלוש העונות הראשונות של ארסנל בליגה הבכירה השתתף קרוס בשליש מהמשחקים. ב-1907 הוא עבר לשחק בעמדת המגן השמאלי, אך תפקידו העיקרי שם היה להחליף את ג'ו שו במקרה הצורך. למרות שהיה שחקן מחליף בחלק זה של הקריירה שלו הוא זומן למבחנים בנבחרת אנגליה ב-1906, אך מעולם לא שיחק בה בפועל. קרוס עזב את וולוויץ' ארסנל ב-1909, לאחר שהשתתף ב-149 משחקים (132 בליגה ו-17 בגביע ה-FA) שבהם לא הבקיע ולו שער אחד. הוא השתתף גם בכ-50 משחקים לא רשמיים במדי ארסנל.

קרוס חזר לדרטפורד, שהיה המועדון האחרון בקריירה שלו. ב-1911, תוך כדי מלחמת העולם הראשונה, הוא פרש מכדורגל. ב-1921 הוא התמנה לדירקטור בהנהלה של דרטפורד.

לקריאה נוספת
------------

* טוני מתיוס, WHO'S WHO OF ARSENAL (עמוד 77), מיינסטרים,‏ 2007 (מסת"ב 1-84596-232-X)
**לואיס ארטימה** (בספרדית: **Luis Artime**; נולד ב-2 בדצמבר 1938 בפארקה סיביט שבפרובינציית מנדוסה שבארגנטינה) הוא כדורגלן עבר ארגנטינאי ששיחק בעמדת החלוץ בקבוצות בארגנטינה, בברזיל ובאורוגוואי ובנבחרת ארגנטינה.

קריירת המועדונים של ארטימה הייתה מוצלחת. הוא סיים כמלך השערים של ליגת העל הארגנטינאית 4 פעמים, של ליגת העל האורוגוואית 3 פעמים ופעם אחת של גביע ליברטדורס. הוא זכה פעם אחת באליפות ארגנטינה, שלוש פעמים באליפות אורוגוואי ובפעם אחת בגביע ליברטדורס.

קריירת מועדונים
---------------

ארטימה החל את הקריירה המקצוענית שלו בקלוב אתלטיקו אטלנטה בשנת 1959, ובהמשך עבר לריבר פלייט, בה זכה 3 פעמים בתואר מלך השערים של ליגת העל הארגנטינאית. בשנת 1966 עבר לאינדפנדיינטה, איתה זכה באליפות ארגנטינה בנסיונל 1967. הוא היה גם מלך השערים של העונה.

בשנת 1969 עבר ארטימה לברזיל והחל לשחק בפלמיירס, אך במהרה עבר לנסיונל האורוגוואית. הקדנציה הראשונה שלו במועדון הייתה הפורה ביותר: הוא זכה ב-3 אליפויות רצופות, זכה 3 פעמים בתואר מלך השערים של ליגת העל האורוגוואית, ואף זכה פעם אחת בגביע ליברטדורס.

בשנת 1972 ניסה ארטימה את מזלו בברזיל פעם נוספת, אך חזר לנסיונל לאחר עונה אחת בלבד בפלומיננסה. בשנת 1974 פרש ארטימה מכדורגל.

קריירה בינלאומית
----------------

ארטימה הבקיע 24 שערים ב-25 הופעות עבור נבחרת ארגנטינה, והוא המבקיע השביעי בטיבו בהיסטורית הנבחרת. הוא לקח חלק במונדיאל 1966 ובקופה אמריקה 1967, בו סיים כמלך השערים של הטורניר.

תארים
-----

אינדפנדיינטה
* אליפות ארגנטינה (1): נסיונל 1967

נסיונל
* אליפות אורוגוואי (3): 1969, 1970, 1971
* גביע ליברטדורס (1): 1971

אישיים
* מלך השערים של ליגת העל הארגנטינאית (4): 1962, 1963, 1966, נסיונל 1967
* מלך השערים של הקופה אמריקה (1): 1967
* מלך השערים של ליגת העל האורוגוואית (3): 1969, 1970, 1971
* מלך השערים של גביע ליברטדורס (1): 1971
* קבוצת העונה של הגביע הביניבשתי (1): 1971

קישורים חיצוניים
----------------

ויקישיתוף מדיה וקבצים בנושא **לואיס ארטימה** בוויקישיתוף

* פרופיל, באתר Transfermarkt
* פרופיל, באתר National Football Teams
* פרופיל, באתר FootballDatabase.eu

| **נבחרת ארגנטינה – מונדיאל 1966** |
| --- |
| 1 רומה • 
2 אירוסטה • 
3 גאטי • 
4 פרפומו • 
5 וראקה • 
6 קאליקס • 
7 מרסוליני • 
8 פריירו • 
9 סימאונה • 
10 ראטין • 
11 פסטוריסה • 
12 אלברכט •
13 לופס • 
14 צ'אלדו •
15 סולארי •
16 גונסאלס •
17 סרנארי •
18 רוחאס •
19 ארטימה •
20 אונגה •
21 מאס •
22 טרביני •
מאמן: לורנסו | ארגנטינהארגנטינה |
הרב **רפאל ישראל איסר שפירא** (ה'תקפ"ח, 1828 - ה'תרנ"ד, 1894) היה רב ופוסק הלכה ליטאי שפעל גם בפולין. ר"מ בישיבת סייני ורבן של אוגוסטוב ומזריטש. מחבר הספר "עזרת ישראל".

ביוגרפיה
--------

נולד באוגוסטוב, בצעירותו היה תלמידו המובהק של הרב יהודה בכרך רבה של סייני וראש הישיבה בעיר. אחר כך נסע ללמוד בישיבת וולוז'ין והיה לתלמידו של רבי יצחק מוולוז'ין. בוולוז'ין שמע שיעורים גם מפי ראשי הישיבה הצעירים דאז, הרב נפתלי צבי יהודה ברלין והרב אליעזר יצחק פריד.

הוא נישא בווילנה לנינתו של הצדיק המקובל הווילנאי המפורסם, שהיה עיוור ונודע בכינויו ר' ישעיה'לה סגי-נהור אשכנזי. חזר לגור בסביבת עיר מולדתו ובסוף שנות ה-40 של המאה ה-19 היה שותף לרב משה יצחק אביגדור בהקמת ישיבתו החדשה בסייני, לאחר הקמתה כיהן בה כר"מ. לפי תוכניתם של השניים אמורה הייתה ישיבת סייני להיות המקבילה הפולנית של ישיבת וולוז'ין הליטאית, אך התוכנית נגנזה בשל התנגדות השלטונות הרוסיים.

הוא היה מקובל כפוסק הלכה בכיר בדורו, וגדולי הרבנים בפולין וליטא הפנו אליו שאלות הלכתיות. בהם: רבי ישראל יהושע טרונק מקוטנו, רבי יום טוב ליפמן היילפרין מביאליסטוק, רבי יוסף שאול נתנזון מלבוב, רבי צבי הירש אורנשטיין מבריסק ורבי חיים אלעזר וקס מקאליש.

בין השנים ה'תרי"ד, 1854 - ה'תרכ"ט, 1869, כיהן כרבה של אוגוסטוב מולדתו. ולאחר מכן (בסביבות ה'תר"ם, 1880) התקבל כרבה של מזריטש, משרה בה נשא עד פטירתו בשנת ה'תרנ"ד, 1894.

משפחתו
------

אחיו הרב יהושע השל שפירא היה רבן של שאקי ושצ'וצ'ין שבפלך לומז'ה.

חמיו היה הרב יעקב יוסף בן הרב משה יהודה הלוי גראמער, הוא נפטר במרץ 1870 בחיי אביו בגיל 49 לאחר מחלה קשה.

בנו ר' דוב נחמן שפירא (ה'תרכ"א-ה'תרצ"א), התמנה אחריו כרבה של מזריטש.

לקריאה נוספת
------------

* משה צינוביץ, **רבני אוגוסטוב: הרב ישראל איסר שפירא - הרב הרביעי**, בתוך: י. אלכסנדרוני (עורך), ספר יזכור לקהילת אוגוסטוב והסביבה, תל אביב תשכ"ו, עמ' 92–94

קישורים חיצוניים
----------------

* **שו"ת **עזרת ישראל****, ורשה: אלאפין, תרנ"א, באתר היברובוקס
* ישראל איסר שפירא, דף שער בספרייה הלאומית

הערות שוליים
------------

1. 1 2  הלל נח שטיינשניידער מווילנא, רוסלאנד: ווילנא. בחצות ליל שבת קדש... המגיד, 2 במרץ 1870.
2. ↑  לפי נתן צבי פרידמן, אוצר הרבנים, בערכו. פריט 12133.
3. ↑  נתן צבי פרידמן, אוצר הרבנים, בערכו. פריט 4630.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009449682205171
* LCCN: n2020067141
* VIAF: 34160725574910180997
* WorldCat: lccn-n2020067141

 |
**פנחס צינוביץ** (13 בספטמבר 1943 – 27 בפברואר 2007) היה צייר ישראלי.

חייו
----

צינוביץ נולד בקיבוץ דפנה בגליל העליון ב-13 בספטמבר 1943. בוגר בצלאל (1967 - 1970), ב-1967 למד עיצוב גרפי באולפן בתל חי, ב-1989 זכה בפרס בנק דיסקונט לאמן ישראלי מטעם מוזיאון ישראל בירושלים, וב-2002 זכה בפרס שר התרבות לאמן ישראלי.

בשנת 1965, בזמן שירותו הצבאי נפגע קשה. פציעתו השפיעה על דרך חיו ויצירתו, תוך כדי השיקום הגופני והנפשי חזר לצייר והחליט להפוך את התחביב למקצוע. שלוש שנים אחר כך עבר להתגורר בקיבוץ צובה בהרי ירושלים והקים שם סטודיו לציור. בין השנים 1972–1979 עסק בעיקר בתחריט והדפס אמנותי ובין השנים 1979 עד 1993 צייר בצבעי שמן על דיקט ובד ובצבעי מים על נייר.

צינוביץ השתתף והציג בתערוכות רבות בעיקר בארץ. בין תערוכותיו החשובות: ב-1993 הציג תערוכת יחיד גדולה במוזיאון תל אביב, ב-2005 הציג את התערוכה "ציור בורא" במשכן לאמנות על שם חיים אתר בעין חרוד, וכן תערוכות רבות בגלריה שלוש בתל אביב, בגלריה בתל חי, בגלריה גבעת חביבה, בגלריה לאמנות תל אביב, ובגלריה בקיבוץ כברי.

צינוביץ צייר בסגנון מופשט. ציוריו הם מסוג אקספרסיוניזם עדין ומופשט. ציוריו היו מלאי המצאות וחידושים ציוריים.

נפטר ב-27 בפברואר 2007.

לקריאה נוספת
------------

* **הגדה של פסח**, בנוסח קיבוץ צובה, מערכת - רות קרן ואחרים, איורים - פנחס צינוביץ, קיבוץ צובה, תשס"ג 2003.
* **פנחס צינוביץ’ - ציור בורא**, קטלוג לתערוכה, עריכת טקסט עברית - עינת עדי, אוצר התערוכה ועורך הקטלוג - יניב שפירא, המשכן לאמנות עין חרוד, 2005.

קישורים חיצוניים
----------------

* פנחס צינוביץ, באתר מרכז המידע לאמנות ישראלית, מוזיאון ישראל
* סדנא בכברי
* דנה גילרמן, מת האמן פנחס צינוביץ, באתר הארץ, 28 בפברואר 2007

הערות שוליים
------------

1. ↑  אתר "Billiongraves"

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 276562
* NLI: 987007299122405171
* GND: 122775686
* ISNI: 0000 0000 7865 1533
* LCCN: n99000771
* RKD: 254953
* ULAN: 500477746
* VIAF: 36242487
* WorldCat: lccn-n99000771

 |
**קיבדו** (בספרדית: **Quibdó**) היא בירת מחוז צ'וקו שבמערב קולומביה, בסמוך לנהר אטרטו. שטחה של העיר הוא 3,337.5 קילומטרים רבועים ואוכלוסייתה מונה 97,714 תושבים, רובם אפרו-קולומביאנים ובני הקפוזו.

היסטוריה
--------

בזמנים פרה-היסטוריים יער הגשם צ'וקו שימש כמחסום עיקרי בין מסו-אמריקה לבין תושבי האנדים, וכן הלחות הגבוה באזור הרחיקה גם את המתיישבים הספרדים. אינדיאנים בני שבט האמברה העניקו את השטח למסדר הפרנציסקנים בשנת 1648, שבטים אויבים תקפו את השטח כדי למנוע את ההתיישבות, אך הם נסוגו בתום שש שנות לחימה.

במאה ה-19 רצו למצוא נתיב שיט שמחבר בין האוקיינוס השקט לאוקיינוס האטלנטי, מלבד מצר מגלן. אז התגלתה התעניינות באזור צ'וקו מצד הקולוניאליזם האירופאי, שכן אלכסנדר פון הומבולדט הציע לחצות את יבשת דרום אמריקה דרך נהר אטרטו. הרעיון נגנז ונתיב השיט החדש הרצוי הושג על ידי הקמת תעלת פנמה. באותה התקופה חקרו את אזור צ'וקו, זהב ופלטינה נמצאו בקרבת נהר אטרטו, והדבר הבטיח את צמיחתה של העיר קיבדו ואת מעמדה כבירת המחוז.

אקלים
-----

בקיבדו אקלים טרופי של יערות גשם (לפי שיטת קפן) לח ומעונן במיוחד בו כמעט ולא ניכר שינוי בין העונות השונות. זוהי העיר הגשומה ביותר בדרום אמריקה, וכן העיר הגשומה ביותר מבין הערים בעלות שטח זהה או גדול ממנה - למשל, מונרוביה בירת ליבריה, סופגת 3 מטרים פחות של גשמים בשנה לעומת קיבדו. מקורה של כמות הגשמים הנכבדת בעיר בהרי האנדים שממזרח לעיר, החוסמים את הרוחות המגיעות ממערב, אזור ההתכנסות הבין-טרופי, וכך במהלך השנה הודות גם לזרם הומבולדט, הרוחות מצטברות בצפון היבשת בקו האורך בו נמצאת העיר. התוצאה היא שהאוויר הלא-היציב והמתרומם המגיע מאזור ההתכנסות הבין-טרופי, נאלץ לעבור מעל למישור צ'וקו וכשהוא מתקרר נותרת בו לחות רבה.

ממטרי גשם מלווים בסופות ברקים יורדים על העיר מדי יום, ופרקי הזמן בהם ניתן לראות את השמש נמשכים לעיתים רחוקות מספר שעות לאחר הזריחה.

| **אקלים בקיבדו** |
| --- |
| חודש | ינואר | פברואר | מרץ | אפריל | מאי | יוני | יולי | אוגוסט | ספטמבר | אוקטובר | נובמבר | דצמבר | שנה |
| טמפרטורה יומית מרבית ממוצעת (C°) | 30.1 | 30.2 | 30.4 | 30.8 | 31.0 | 31.2 | 31.1 | 31.0 | 30.7 | 30.4 | 30.2 | 29.6 | 30.56 |
| טמפרטורה יומית מזערית ממוצעת (C°) | 23.0 | 23.1 | 23.2 | 23.4 | 23.2 | 23.0 | 22.8 | 22.9 | 22.8 | 22.7 | 22.8 | 23.0 | 22.9 |
| משקעים ממוצעים (מ"מ) | 579.3 | 505.4 | 526.1 | 654.6 | 776.2 | 761.6 | 802.6 | 851.7 | 702.4 | 654.0 | 728.1 | 588.5 | 8,130.5 |
| מקור:  |

קישורים חיצוניים
----------------

ויקישיתוף מדיה וקבצים בנושא **קיבדו** בוויקישיתוף
* 

* אתר האינטרנט הרשמי של קיבדו
* קיבדו, באתר אנציקלופדיה בריטניקה (באנגלית)

הערות שוליים
------------

1. ↑  אתר העיר
2. ↑  History of Quibdó
3. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007567056905171
* GND: 16076838-X
* LCCN: n83226322
* MusicBrainz: d13af704-11d8-4d40-b739-12f87c58b701
* NARA: 10037951
* VIAF: 154813623
* WorldCat (עם VIAF): 154813623

 |
סמל התנועה. הסמלים הם: הערצה (K), חיים (הלהבה) וידע (העץ) לעד (העיגול)
"אלת'ינג" (כינוס טקסי) של קיבו קיפט, 1927
**קיבו קיפט** (באנגלית: **Kibbo kift**, מילה בדיאלקט האנגלית העתיקה של קנט שפירושה הוכחה לעוצמה) הייתה תנועת נוער שהתקיימה בבריטניה בין 1920 ל-1951 שהשפיעה על אופי תנועות הנוער הצופיות.

הקמת התנועה ואופייה
-------------------

התנועה הוקמה ב-1920 על ידי ג'ון הרגרייב. הרגרייב, חבר בתנועת הצופים של רוברט באדן פאוול, שירת במלחמת העולם הראשונה בגליפולי כחבר בצוות סיוע רפואי. חוויות המלחמה חיזקו את תפיסת עולמו הפציפיסטית והוא ראה בחומרה את הנטיות הלאומניות והמיליטריסטיות של תנועת הצופים הבריטית בהנהגת באדן פאוול. 

בהשראת ארנסט תומפסון סטון (Ernest Thompson Seton), מייסד תנועת הצופים של ארצות הברית וגישתו לגבי דגש על חיים בטבע, כמו אמריקאים ילידים, תוך השקעה בלימוד ופיתוח מיומנויות הישרדות ביער ושימוש במוצרי עץ לבניית מחסות ומתקנים, יצר הרגרייב "שבט" של תנועה חדשה, בשם קיבו קיפט. השבט היה פתוח לבנים ובנות כאחד, בכך עבר על כלל של באדן פאוול, בשלו סולקו הרגרייב ושבטו מתנועת הצופים. התנועה כללה בכל שבט חלוקה לשבט צעיר (לנערים ונערות במשותף) ושבט בוגר (למבוגרים).

התנועה העלתה על נס, מלבד חיים בטבע, לאומיות בריטית מתונה ופציפיזם. לכל חבר הוענק שם "אינדיאני", שמו של הרגרייב היה "שועל לבן". פסגת הפעילות הייתה טיולים ומסעות בטבע, שזכו להילה רוחנית. הכינוסים, שאורגנו בסוף כל טיול, נקראו "אלת'ינגי", כשמו של הכינוס הנורדי העתיק, וכללו טקסים פרי יצירתו של הרגרייב ששילבו אלמנטים מדומניינים מטקסי אמריקאים ילידים והעמים הנורדיים.

למרות שהתנועה הייתה קטנה, היא כללה כחברים בוגרים הוגי דעות כהבלוק אליס, מוריס מטרלינק, רבינדרנת טאגור, הרברט ג'ורג' ולס ועוד ושינתה את אופי התנועות הצופיות תוך יצירת דגם לחיקוי (בין היתר השפיעה על תנועת הנוער "הבונים" ועל תנועת הנוער הגרמנית ואנדרפוגל שהשפיעה, מצידה, על תנועות הנוער היהודיות הציוניות השומר הצעיר, בלאו וייס ודרור).

הפילוג והמעבר לפעילות פוליטית
-----------------------------

בשנת 1923 נחשף הרגרייב לרעיון האשראי החברתי ושילב את רעיונותיו לתוך המצע הרעיוני של הקיבו קיפט. 

התנועה התפלגה ב-1925, כאשר הפלג שנקרא "עם מלאכת-היער" (Woodcraft Folk) חבר לשמאל הפוליטי. הרגרייב המשיך להנהיג את פלג הקיבו קיפט שהפך לאלים יותר בדרישותיו החברתיות. ב-1930 ייסד את "לגיון המובטלים" בקובנטרי, מדיהם כללו חולצות ירוקות. ב-1932 הפכו החולצות הירוקות למדי הקיבו קיפט ושם התנועה שונה ל**תנועת החולצות הירוקות לאשראי חברתי** (The Green Shirt Movement for Social Credit). 

חברי התנועה השתתפו בשנות השלושים בקרבות-רחוב נגד הפשיסטים שחורי החולצות של אוסוואלד מוסלי ונגד חברי המפלגה הקומוניסטית של בריטניה הגדולה.

בשנת 1935, בהשראת המפלגה לאשראי חברתי של אלברטה (קנדה), החליט הרגרייב להקים את מפלגת האשראי החברתי של אנגליה וצפון אירלנד. ב-1936 ספגה המפלגה מכה אנושה לאחר החלת "חוק הסדר הציבורי (1936)" שאסר על לבישת מדים על ידי אזרחים.

במהלך מלחמת העולם השנייה הופסקה הפעילות המפלגתית והתנועתית. לאחר כישלונו בבחירות הכלליות של 1950 והתדלדלות התנועה, החליט הרגרייב לפרוש ולפרק את התנועה.

קישורים חיצוניים
----------------

* אתר קיבו קיפט

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007604723105171
* LCCN: n96103506
* VIAF: 152612559
* WorldCat: lccn-n96103506

 |
**מקס בְּרוּך** (6 בינואר 1838 – 20 באוקטובר 1920) היה מלחין, מנצח ומורה גרמני מהמאה ה-19. סגנונו המוזיקלי נטה יותר לסגנון השמרני של יוהנס ברהמס ורוברט שומאן מאשר לאסכולה הגרמנית החדשה של פרנץ ליסט וריכרד וגנר.

ביוגרפיה
--------

מקס ברוך נולד בקלן שבגרמניה לווילהלמין ולאוגוסט קרל פרידריך ברוך. בגיל תשע כבר הלחין ברוך את יצירתו הראשונה, שיר ליום ההולדת של אמו. מכאן ואילך, המוזיקה הייתה התשוקה שלו. לימודיו המוזיקליים נתמכו בהתלהבות על ידי הוריו. הוא קיבל הכשרה מוזיקלית בהדרכת המלחין והפסנתרן, פרדיננד הילר. המלחין והפסנתרן איגנץ מושלס ראה בברוך כישרון רב. הוא הלחין הרבה יצירות מוקדמות קטנות, כולל מוטטים, יצירות קטנות לפסנתר, סונאטות לכינור, רביעיות מיתרים ואפילו יצירות לתזמורת. מעטות מיצירותיו המוקדמות שרדו.

במהלך הקריירה המוזיקלית שלו, עבר בין ערים שונות בגרמניה: בין השנים 1862-1864 היה במנהיים, בין השנים 1865-1867 עבד בקובלנץ ואחר כך, עד 1870, בזונדרסהאוזן, משם עבר לשנתיים לעבוד בברלין. בין השנים 1873-1878 עבד באופן פרטי בבון. בין השנים 1880-1883 יצא לאנגליה, שם ניצח על התזמורת הפילהרמונית המלכותית של ליברפול. בין השנים 1890-1910 לימד בבית הספר הגבוה למוזיקה בברלין. בין תלמידיו שם היה המלחין הבריטי רייף וון ויליאמס.

ברוך התחתן עם הזמרת קלרה טוצ'ק, אותה פגש בסיבוב הופעות בברלין ב-3 בינואר 1881. בתם מרגרטה נולדה בליברפול בשנת 1882, בנם נקרא מקס.

מקס ברוך נפטר ברובע פרידנאו (אנ') בברלין, בשנת 1920.

יצירתו
------

ברוך חיבר יצירות סימפוניות, מוזיקה קאמרית ויצירות ווקאליות. שתי יצירותיו המפורסמות ביותר הן הקונצ'רטו לכינור מס' 1 אופוס 26 בסול מינור וכן כל נדרי, יצירה לצ'לו ותזמורת, המבוססת על התפילה הידועה בשם זה, הנאמרת בבתי-הכנסת בליל יום הכיפורים. בשל יצירה זו, זוהה ברוך כבעל שורשים יהודיים, אף שלמעשה היה נוצרי פרוטסטנטי, ויצירותיו אף נאסרו להשמעה בגרמניה בתקופת הרייך השלישי. יצירות נודעות אחרות פרי עטו: "פנטזיה סקוטית" לכינור ולתזמורת, קונצ'רטו לויולה, קלרינט ותזמורת, "שמונה קטעים" לויולה, קלרינט ופסנתר.

קונצ'רטו לשני פסנתרים שכתב ב־1916 נשכח למשך שנים רבות אחרי ביצוע כושל בארצות הברית, ורק ב־1974 בוצע מחדש בגרסתו המקורית של המלחין.

קישורים חיצוניים
----------------

ויקישיתוף מדיה וקבצים בנושא **מקס ברוך** בוויקישיתוף

* מקס ברוך, במסד הנתונים הקולנועיים IMDb (באנגלית)
* מקס ברוך, באתר AllMovie (באנגלית)
* מקס ברוך, במסד הנתונים הקולנועיים KinoPoisk (ברוסית)
* מקס ברוך, באתר ספוטיפיי
* מקס ברוך, באתר AllMusic (באנגלית)
* מקס ברוך, באתר MusicBrainz (באנגלית)
* מקס ברוך, באתר פרויקט מוטופיה
* מקס ברוך, באתר Discogs (באנגלית)
* מקס ברוך, דף שער בספרייה הלאומית
* מקס ברוך, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007259009205171
* BIBSYS: 98019884
* BNE: XX867304
* BnF: cb138919178 (data)
* CANTIC: a12201273
* CiNii: DA05853033
* GND: 118674501
* ICCU: LO1V137984
* ISNI: 0000 0001 2118 1101
* LCCN: n81125409
* LNB: 000037605
* MusicBrainz: e3d5cfcd-e42b-411d-add2-716a5029f59b
* NDL: 00963648
* NKC: jn20000601045
* NLA: 35973740
* NLK: KAC199603738
* NLP: A12832108
* NSK: 000091483
* NTA: 069956421
* RERO: 02-A003049217
* SELIBR: 223719
* SNAC: w6jq12hz
* SUDOC: 034724761
* Trove: 1169333
* VcBA: 495/151031
* VIAF: 2655561
* WorldCat: lccn-n81125409

 |